Beurtkragvooruitsigte bring vir nou effense verligtingFoto bloot ter illustrasie. (Foto: Maroela Media) Eskom se vooruitsig vir beurtkrag oor die volgende paar dae, lyk na effense verligting vir Suid-Afrikaners. Die kragvoorsiener het Vrydagmiddag bevestig dat fase 5-beurtkrag tot Saterdag om 05:00 van krag sal wees, waarna beurtkrag daagliks met ŉ fase sal verlaag. Beurtkrag sal na verwagting die hele Erfenisdag op fase 4 ingestel word, maar teen 05:00 Sondag sal dit tot fase 3 verlaag word. Hierdie fase sal dan tot Maandagoggend geld. Beurtkrag oor die naweek sal gebruik word om die opgaardamme aan te vul, aangesien dit die afgelope week op grootskaal benut is. Hoewel die laer beurtkragfases minder gereelde kragonderbrekings beteken, sê Eskom dat die kapasiteitbeperkings nogtans deurgaans tot volgende week sal duur. “Huidige aanduidings is dat hoofsaaklik fase 3-beurtkrag volgende week geïmplementeer sal word,” lui die kragvoorsiener se verklaring. “Eskom ervaar tans beperkings van sy dieselverskaffers, wat die beskikbaarheid van grootmaatdiesel na oopsiklusgasturbines, wat ŉ gekombineerder kapasiteit van 2 000 MW het, beperk. Indien die onsekerheid oor dieselvoorraad voortduur, kan hoër fases van beurtkrag vereis word.” Suid-Afrika het verlede naweek op fase 6 gedraai voordat beurtkrag Maandag tot fase 5 afgeskaal is. Sedert Donderdag is ŉ opwekkingseenheid elk by die Camden-, Kriel-, Majuba- en Matla-kragstasie egter van die netwerk onttrek vir herstelwerk. Opwekkingseenhede by die Hendrina- en twee by die Kusile-kragstasie is intussen weer inwerking gestel. “Hoewel sommige opwekkingseenhede na verwagting binnekort na diens sal terugkeer, is dit nodig om voort te gaan met beurtkrag om die gebruik van noodopwekkingsreserwes te beperk,” sê Eskom. Altesaam 5 839 MW is nou weens beplande instandhoudingswerk afgestaan, terwyl nog 15 745 MW weens onbeplande kragonderbrekings nie beskikbaar is nie.